**ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА И ДОПУНАМА ЗАКОНА О ДРЖАВНИМ СЛУЖБЕНИЦИМА**

Предлагач: Министарство државне управе и локалне самоуправе

Ha основу члана 41. став 3. Пословника Владе („Службени гласник PC”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), на предлог Министарство државне управе и локалне самоуправе, Одбор за правни систем и државне органе Владе донео је Закључак 05 Број: 011-12934/2024 од 24. децембра 2024. године, којим се одређује спровођење јавне расправе у Републици Србији о Нацрту закона о изменама и допунама Закона о државним службеницима, у периоду од 25. децембра 2024. године до 13. јануара 2025. године.

Програмом јавне расправе било је предвиђено да се Нацрт закона о изменама и допунама Закона о државним службеницима са пратећим материјалом објави на веб презентацији Министарства државне управе и локалне самоуправе www.mduls.gov.rs и на Порталу е-управе.

У току јавне расправе, прикупљене су примедбе, предлози и сугестије од једног подносиоца које су достављене у електронској форми на адресу електронске поште: ljudskirеsursi@mduls.gov.rs. Није пристигао ни један коментар на Порталу еКонсултације, као ни поштом на адресу Министарства државне управе и локалне самоуправе. Општи коментари су се односили на текст Нацрта закона у целини и били су опште природе у вези са будућом применом закона, а било је и предлога за конкретне измене законског текста. Предлози нису прихваћени из разлога јер су питања на која се односе, већ уређена Законом.

У наставку се налази Преглед коментара и сугестија на Нацрт закона о изменама и допунама Закона о државним службеницима достављених у току јавне расправе, уз назнаку да ли је коментар или сугестија прихваћен у целини или делимично или није прихваћен, као и разлоге зашто је делимично прихваћен или није прихваћен.

**Преглед примљених иницијатива, коментара и сугестија на Нацрт закона о изменама и допунама Закона о државним службеницима**:

|  |  |  |  |
| --- | --- | --- | --- |
| **Чланови Закона на које се коментар односи** | **Учесник или група учесника који упућује коментар** | **Примљени коментар** | **Одговор предлагача и образложење** |
| Члан 2. | Асоцијација судијских помоћника | Да се допуни члан 2. Нацрта закона, тако што би се ограничило укупно трајање радног односа истог државног службеника у конкретном државном органу. Укупан период би могао бити 24 месеци. Имајући у виду одредбу члана 37. став 2. Закона о раду, која прописује, као основно правило, да послодавац може закључити један или више уговора о раду на одређено време на основу којих се радни однос са истим запосленим заснива за период који са прекидима или без прекида не може бити дужи од 24 месеца, потребно је да таква одредба треба постојати и у Закону о државним службеницима. | НИЈЕ ПРИХВАЋЕН  Предлог није прихваћен из разлога што је чланом 4. став 1. Закона о државним службеницима прописано да се на права и дужности државних службеника који нису уређени овим или посебним законом или другим прописом примењују општи прописи о раду и посебан колективни уговор за државне органе.  С тим у вези члан 2. Нацрта закона није потребно додатно прецизирати имајући у виду да је прописана супсидијарна примена Закона о раду. |
| Члан 4. | Асоцијација судијских помоћника | Да се члан 4. Нацрта закона преформулише на начин да је државни обавезан да у року од две године од дана ступања на снагу овог закона, распише интерни конкурс за попуњавање извршилачког радног места на неодређено време, на ком могу учествовати и државни службеници који су на дан ступања на снагу овог закона у радном односу на одређено време у том државном органу, ако су у радном односу на одређено време обављали послове у том државном органу због привремено повећаног обима посла најмање једну годину непрекидно пре оглашавања интерног конкурса или најмање једну годину са прекидима у периоду од две године непрекидно пре оглашавања интерног конкурса.  Наведени члан треба преформулисати из разлога што се на начин на који је предложен, само даје могућност државном органу - руководиоцу органа да одлучи да ли ће омогућити учешће овим државним службеницима на интерном конкурсу.  Поред тога, указано је да је у члану 4. Нацрта закона, сувишан део одредбе „поред државних службеника на неодређено време у том органу“, из разлога што се према члану 49. Закона, којим је прописан редослед при попуњавању радних места, премештај има приоритет у односу на интерни конкурс, па државни службеник треба бити премештен у оквиру истог органа, пре расписивања интерног конкурса. | НИЈЕ ПРИХВАЋЕН  Предлог није прихваћен из разлога што се у складу са предложеним чланом 4. Нацрта закона, омогућава свим државним службеницима у радном односу на одређено време због привремено повећаног обима посла, а који испуњавају прописане услове, да учествују у конкурсном поступку. Такође није прихватљиво да се државни орган обавеже на расписивање интерног конкурса из разлога што се исти може расписати само уколико су испуњени сви законом прописани услови, ако постоје упражњена радна места и постоји потреба да се та радна места попуне.  У вези навода да је у члану 4. Нацрта закона, сувишан део одредбе „поред државних службеника на неодређено време у том органу“, сматрамо да из разлога прецизности у примени одредбе битно да буде прописано да и државни службеници на неодређено могу да учествују на интерном конкурсу, имајући у виду да у складу са Уредбом о интерном и јавном конкурсу за попуњавање радних места у државним органима, решење о попуњавању извршилачког радног места садржи и образложење у којем се између осталог наводе разлози због којих радно место није могло бити попуњено премештајем, односно преузимањем. |